Firmaernes resultat i 2021 overgik 2020 markant

10. november 2022

Firmaerne i de private byerhverv opnåede i 2021 et resultat efter selskabsskat, der var 60 pct. højere end i 2020. Det samlede resultat steg således fra 372 mia. kr. til 595 mia. kr., og især branchen Transport, oplevede en stor stigning fra 13,4 mia. kr. i 2020 til 93,5 mia. kr. i 2021. Den markante stigning skyldes især stor fremgang hos enkelte virksomheder i transportbranchen. Det viser den foreløbige regnskabsstatistik for private byerhverv for 2021. Der var ligeledes stor vækst i resultatet efter skat i brancherne Ejendomshandel og udlejning samt Videnservice, hvor resultatet i 2021 var hhv. 39 og 37 mia. kr. højere end året før, svarende til en vækst på hhv. 43 pct. og 61 pct. Branchen Rejsebureauer, rengøring og anden operationel service stod for en særdeles høj vækst på 139 pct., svarende til en stigning på 10,5 mia. kr. fra 2020 til 2021.

Regnskaber for private byerhverv, erhvervsdemografi mv. (foreløbige tal)  2021

10. november 2022 - Nr. 375

Hent som PDF

Næste udgivelse: 30. november 2023

Alle udgivelser i serien: Regnskaber for private byerhverv, erhvervsdemografi mv. (foreløbige tal)

Kontakt

Emil Tappe Bang-Mortensen, tlf. 24 67 85 25

Kilder og metode

Regnskaber for private byerhverv, erhvervsdemografi mv. er en samlet opgørelse af fire centrale erhvervsstatistikker; Regnskabsstatistik for private byerhverv, Firmastatistik, Erhvervsdemografi og Nye højvækstvirksomheder.
Regnskabsstatistik for private byerhverv: Statistikken er baseret på en stikprøve inden for det private byerhverv, herunder alle firmaer med mindst 50 ansatte. Desuden anvendes oplysninger fra Erhvervsregisteret, SKAT og selskabernes årsrapporter. Der er foretaget en initial fejlsøgning af de indsamlede data til den foreløbige statistik.
Firmastatistik: Statistikken omfatter alle reelt aktive firmaer, således indgår hobbylignende firmaer med ingen eller meget lille aktivitet ikke i statistikken. Regnskabsstatistikken for private byerhverv er en central kilde til statistikken, der desuden baseres på statistikken Firmaernes køb og salg.
Erhvervsdemografi: Statistikken belyser reelt nye firmaer, der afgrænses som firmaer, der første gang får en aktivitet, der mindst svarer til aktivitetsgrænsen for aktive firmaer i Firmastatistikken. Et firma, der har haft meget lille aktivitet i en periode, men kommer over aktivitetsgrænsen i et givet år, betragtes som nyt i det pågældende år. Et firma, der opstår som følge af hel eller delvis overtagelse eller udskillelse af allerede igangværende aktiviteter, anses ikke for nyt.
Nye højvækstvirksomheder: Højvækstvirksomheder er virksomheder, der har haft en gennemsnitlig årlig vækst i antal fuldtidsansatte på mindst 20 pct. over en treårig periode, og som havde fem eller flere ansatte i starten af vækstperioden. Opgørelsen af nye højvækstvirksomheder i perioden 2018-2021 tager udgangspunkt i populationen af alle virksomheder, der var reelt nye i 2016 eller 2017, og havde fem eller flere ansatte i 2018.

Vis hele teksten »
« Minimer teksten
Statistik­dokumentation

Regnskabsstatistik for private byerhverv

Erhvervsdemografi

Generel firmastatistik

Højvækstvirksomheder i Danmark